CELEX: 62021CN0780
Language: el
Date: 2021-12-15 00:00:00
Title: Υπόθεση C-780/21 P: Αναίρεση που άσκησε στις 15 Δεκεμβρίου 2021 ο Oriol Junqueras i Vies κατά της διατάξεως που εξέδωσε το Γενικό Δικαστήριο (έκτο τμήμα) στις 5 Οκτωβρίου 2021 στην υπόθεση T-613/20, Junqueras i Vies κατά Κοινοβουλίου

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/20
            
         
      Αναίρεση που άσκησε στις 15 Δεκεμβρίου 2021 ο Oriol Junqueras i Vies κατά της διατάξεως που εξέδωσε το Γενικό Δικαστήριο (έκτο τμήμα) στις 5 Οκτωβρίου 2021 στην υπόθεση T-613/20, Junqueras i Vies κατά Κοινοβουλίου
      (Υπόθεση C-780/21 P)
      (2022/C 73/25)
      Γλώσσα διαδικασίας: η ισπανική
      
         Διάδικοι
      
      
         Αναιρεσείων: Oriol Junqueras i Vies (εκπρόσωπος: M. Marsal i Ferret, abogado)
      
         Αντίδικος κατ’ αναίρεση: Ευρωπαϊκό Κοινοβούλιο
      
         Αιτήματα
      
      Ο αναιρεσείων ζητεί από το Δικαστήριο:
      
         Πρώτον. – Να αναιρέσει τη διάταξη της 5ης Οκτωβρίου 2021, του έκτου τμήματος του Γενικού Δικαστηρίου της Ευρωπαϊκής Ένωσης στην υπόθεση T-613/20.
      
         Δεύτερον. – Να δεχθεί ως παραδεκτή στο σύνολό της την προσφυγή του αναιρεσείοντος.
      
         Τρίτον. – Να διατάξει την αναπομπή της υπόθεσης, ώστε, μετά την αναγνώριση του παραδεκτού της προσφυγής, το έκτο τμήμα του Γενικού Δικαστηρίου της Ευρωπαϊκής Ένωσης να προβεί στην εκδίκασή της.
      
         Τέταρτον. – Να καταδικάσει το Ευρωπαϊκό Κοινοβούλιο στα δικαστικά έξοδα της διαδικασίας στην οποία προβλήθηκε ένσταση απαραδέκτου και της παρούσας αναιρετικής διαδικασίας.
      
         Λόγοι αναιρέσεως και κύρια επιχειρήματα
      
      Προς στήριξη της αιτήσεώς του αναιρέσεως, ο αναιρεσείων προβάλλει 5 λόγους αναιρέσεως με τις νομικές τους βάσεις:
      
         Πρώτον: Η διάταξη παραβιάζει τις αρχές του δικαίου που αφορούν την αποτελεσματική δικαστική προστασία (άρθρο 47 του Χάρτη Θεμελιωδών Δικαιωμάτων της Ευρωπαϊκής Ένωσης και άρθρα 6 και 13 της Ευρωπαϊκής Σύμβασης για την προάσπιση των δικαιωμάτων του ανθρώπου και των θεμελιωδών ελευθεριών), καθόσον, με την απορριπτική απόφαση λόγω απαραδέκτου (και με τις αποφάσεις που απέρριψαν τα αιτήματα συνεκδίκασης των υποθέσεων και αναστολής της διαδικασίας), στέρησε από κάθε πρακτική αποτελεσματικότητα την απόφαση που θα εκδώσει το Δικαστήριο της Ευρωπαϊκής Ένωσης στην υπόθεση C-115/21 P και την απόφαση που ενδέχεται να εκδώσει το ίδιο το Γενικό Δικαστήριο της Ευρωπαϊκής Ένωσης στην υπόθεση T-24/20 (1), εφόσον αυτή αποτελέσει αντικείμενο αναπομπής. Και τούτο επειδή το Γενικό Δικαστήριο της Ευρωπαϊκής Ένωσης ερμηνεύει εσφαλμένως και τα έννομα αποτελέσματα της δικαστικής απόφασης που ενδέχεται να εκδοθεί στις υποθέσεις T-24/20 και C-115/21 P. Το Γενικό Δικαστήριο της Ευρωπαϊκής Ένωσης εκτιμά ότι είναι αναγκαία νέα απόφαση των εθνικών αρχών του Βασιλείου της Ισπανίας προκειμένου ο O. Junqueras να ανακτήσει την έδρα του, ενώ το αποτέλεσμα των δικαστικών αποφάσεών υπέρ των αιτημάτων μας θα ήταν να διατηρήσει ο O. Junqueras την έδρα του.
      
         Δεύτερον: Η αναιρεσιβαλλόμενη διάταξη ερμηνεύει εσφαλμένως τις προϋποθέσεις που θέτει η νομολογία προκειμένου να θεωρηθεί ότι η προσβαλλόμενη πράξη θίγει άμεσα τον αναιρεσείοντα και, για τον λόγο αυτόν, συνάγει το εσφαλμένο συμπέρασμα ότι δεν συντρέχει νομιμοποίηση του αναιρεσείοντος βάσει του άρθρου 263, τέταρτο εδάφιο, ΣΛΕΕ. Η διάταξη στερεί από την πρακτική αποτελεσματικότητά τους τις δικαστικές αποφάσεις που ενδέχεται να εκδοθούν επί των υποθέσεων C-115/21 P και T-24/20 και δεν διαπιστώνει ότι, αν δεν είχε εκδοθεί η πράξη, η έδρα του O. Junqueras θα παρέμενε κενή και αυτός θα μπορούσε να την ανακτήσει και να αποκατασταθεί στα δικαιώματά του.
      
         Τρίτον: Η διάταξη προσβάλλει το δικαίωμα στην ισότητα έναντι του νόμου (άρθρο 20 του Χάρτη) και στην αποτελεσματική δικαστική προστασία (άρθρο 47 του Χάρτη). Με αυτή κρίνεται εσφαλμένως ότι η προσβολή των εν λόγω δικαιωμάτων εκδηλώνεται αποκλειστικά στη συζήτηση σχετικά με την ουσία της υπόθεσης, ενώ, αν ο O. Junqueras είχε την ίδια αντιμετώπιση με το μέλος του Ευρωπαϊκού Κοινοβουλίου που ήταν αποδέκτης της προσβαλλόμενης πράξης (άμεση εφαρμογή των αποτελεσμάτων της απόφασης του Δικαστηρίου της Ευρωπαϊκής Ένωσης της 19ης Δεκεμβρίου 2019 στην υπόθεση C-502/19 (2) και απόφαση του Ευρωπαϊκού Κοινοβουλίου αντίθετη προς όσα ανακοινώθηκαν από το Βασίλειο της Ισπανίας), δεν θα είχε εκδοθεί η νυν προσβαλλόμενη πράξη, διότι ο O. Junqueras θα είχε διατηρήσει την έδρα του. Η προσβολή του δικαιώματος στην ισότητα ενώπιον του νόμου και στην αποτελεσματική δικαστική προστασία καταδεικνύουν ότι η πράξη αφορούσε άμεσα τον O. Junqueras, γεγονός που του παρέχει τη νομιμοποίηση του άρθρου 263, τέταρτο εδάφιο, ΣΛΕΕ.
      
         Τέταρτον: Η διάταξη προβαίνει σε εσφαλμένη ερμηνεία των αποτελεσμάτων του Χάρτη. Δεν θεωρεί ότι το γεγονός ότι η προσβαλλόμενη πράξη θίγει άμεσα τα προβλεπόμενα από τον Χάρτη δικαιώματα παρέχει νομιμοποίηση σύμφωνα με το άρθρο 263, τέταρτο εδάφιο, ΣΛΕΕ και δεν αναγνωρίζει ότι, στην προκειμένη περίπτωση, δεν θίγεται η αρμοδιότητα δικαστικού ελέγχου του δικαίου της Ένωσης, διότι δεν μπορεί να απαιτηθεί από τον O. Junqueras να προσφύγει εσωτερικά κατά πράξης που κηρύσσει χηρεύουσα την έδρα την οποία επιδιώκει να ανακτήσει και, για τον λόγο αυτόν, η διάταξη πάσχει πλάνη περί το δίκαιο.
      
         Πέμπτον: Η διάταξη εφαρμόζει εσφαλμένως τις αρχές της αποτελεσματικότητας και της υπεροχής του δικαίου της Ευρωπαϊκής Ένωσης. Πάσχει πλάνη περί το δίκαιο καθόσον δεν αναφέρει ότι η προσβαλλόμενη πράξη αποτελεί απόφαση με την οποία επαναλαμβάνεται η πρόθεση να μην αναγνωριστεί καμιά πρακτική αποτελεσματικότητα στην απόφαση του Δικαστηρίου της 19ης Δεκεμβρίου 2019 στην υπόθεση C-502/19, και για τον λόγο αυτόν επίσης προσβάλλει το δικαίωμα στην αποτελεσματική δικαστική προστασία του άρθρου 47 του Χάρτη κατά το μέρος που αφορά το δικαίωμα στην εκτέλεση των δικαστικών αποφάσεων όπως έχουν εκδοθεί. Ως εκ τούτου, ο Ο. Junqueras διαθέτει ενεργητική νομιμοποίηση σύμφωνα με το άρθρο 263, τέταρτο εδάφιο, ΣΛΕΕ.
      
         (1)  Διάταξη της 15ης Δεκεμβρίου 2020, Junqueras i Vies κατά Κοινοβουλίου (T-24/20, EU:T:2020:601).
      
         (2)  Απόφαση της 19ης Δεκεμβρίου 2019, Junqueras Vies (C-502/19, EU:C:2019:1115).